ועדת הכספים, כנסת 20, פרוטוקול מספר 436, 2016-08-02 10:20

מכלוף מיקי זוהר: אני מתכבד לפתוח את ישיבת ועדת הכספים.

מכלוף מיקי זוהר: הדיון המהיר הוא ביוזמתי יחד עם מספר חברי כנסת.

מכלוף מיקי זוהר: אני אנהל היום את ישיבה.

מכלוף מיקי זוהר: אני אומר בכנות רבה שזאת הולכת להיות ישיבה מאוד מעניינת.

מכלוף מיקי זוהר: נושא הדיון הוא התנהלות נמל אשדוד הגורמת לעלייה ביוקר המחיה.

מכלוף מיקי זוהר: הגישו את ההצעה יחד אתי חברי הכנסת אוסאמה סעדי, זהבה גלאון, אורי מקלב, רועי פולקמן, יואב בן צור ועודד פורר.

מכלוף מיקי זוהר: אני אפתח בכמה דברים לגבי מהות הדיון והסיבה שיזמתי אותו.

מכלוף מיקי זוהר: חברים, ממשלת ישראל, מהרגע שהיא נבחרה לכנסת ישראל בבחירות האחרונות, הציבה לעצמה כאחת ממטרות העל שלה להוריד את מחירי הדיור, פעם ראשונה, ופעם שנייה להפחית את יוקר המחיה.

מכלוף מיקי זוהר: יוקר המחיה מתבטא באין ספור גורמים שמשתלבים יחד על מנת לקבוע את המחיר של כל מוצר ומוצר.

מכלוף מיקי זוהר: הווה אומר שמוצר, לפני שהוא מונח על המדף בסופר, הוא עובר תהליכים רבים ואין ספור רגולציות כאלה ואחרות.

מכלוף מיקי זוהר: המוצרים שאנחנו מייבאים מחוץ לארץ, שבסופו של דבר אמורים להוזיל את המחירים על המדפים, הם מוצרים שעל פניהם אמורים להגיע ארצה במחירים זולים ואם אנחנו לא נייעל את תהליך היבוא, אין חולק על כך שהמחיר יעלה במדף בסופרמרקט.

מכלוף מיקי זוהר: אגב, אני חייב לציין שאני באופן אישי לא כל כך שמח על כך שאנחנו צריכים לייבא דברים ארצה מאחר ואני מעדיף ייצור מקומי, אבל מהרגע שאין ייצור מקומי, נדרש מאתנו לייבא מוצרים ארצה, אנחנו עושים את זה ואנחנו גם נמשיך לעשות את זה על מנת להיטיב עם אזרחי ישראל, אבל מטרת העל של כולנו ברורה: ליצור מחיר טוב יותר לאזרח.

מכלוף מיקי זוהר: המצב כיום בנמל אשדוד - בהתאם לנתונים שאני קיבלתי שהם נתונים מאוד מאוד מדויקים ואני לא חושב שיש מישהו שיכול חלוק עליהם – לא טוב.

מכלוף מיקי זוהר: המצב היום אומר שהמון ספינות, לפעמים עשרות או קצת פחות, עומדות בלב ים או לא מגיעות ארצה בזמנים מסוימים שנוחים יותר או מתעכבות בהגעה שלהן או ממתינות בנמל כדי לפרוק את מרכולתן.

מכלוף מיקי זוהר: הדבר הוא מאוד מאוד פשוט.

מכלוף מיקי זוהר: כל יום שאותה סחורה שמיובאת ארצה שוכנת בספינה בלב ים, מחיר הסחורה עולה.

מכלוף מיקי זוהר: מחיר הסחורה עולה ואת העלות הזאת משלם האזרח.

מכלוף מיקי זוהר: הבאנו לכאן את הגורמים הרלוונטיים לדיון גם כדי לשמוע אותם קודם כל וגם להשמיע מבחינתנו את הטענות שאנחנו רוצים להעלות על מנת להביא לשינוי לאזרחי ישראל וזאת בסופו של דבר מטרת הדיון.

מכלוף מיקי זוהר: אני חייב לציין קודם לכן, לפני שאני מתחיל את הדיון, משפט אחד חשוב.

מכלוף מיקי זוהר: ידוע לכולנו היטב שנמל אשדוד הוא חברה שכפופה לרשות החברות הממשלתי.

מכלוף מיקי זוהר: הווה אומר שהיא שייכת למדינה אבל רשות החברות הממשלתית אותה היום מנהל אורי יוגב, אינה פועלת מתוך אינטרסים מדיניים, כלכליים, חברתיים, אלא היא פועלת ממניעים כלכליים גרידא ללא שום התחשבות בציבור במדינת ישראל ולפעמים אפילו ההפך.

מכלוף מיקי זוהר: אני סבור שבדיון הזה אנחנו נגלה נתונים מאוד לא מחמיאים לגבי רשות החברות ואנחנו נבין שכפי הנראה הנתונים שאנחנו רואים כיום גם קשורים באיזשהו מקום אליה ולכן הדיון הזה אמור להסיק איזה שהן מסקנות שיביאו בסופו של דבר לשינוי המיוחל ולפתרון יעיל לכל אלה שמגיעים עם הספינות שלהם ארצה כדי לפרוק סחורה.

מכלוף מיקי זוהר: ראשון הדוברים, חבר הכנסת אוסאמה סעדי, הבמה לרשותך.

אוסאמה סעדי: אדוני היושב ראש, חבריי חברי הכנסת, אורחים נכבדים.

אוסאמה סעדי: בוקר טוב לכולם.

אוסאמה סעדי: זה שאנחנו הצלחנו להגיע לדיון בשעה הקבועה למרות שסיימנו אתמול ב-5:00 לפנות בוקר, זה טוב.

אוסאמה סעדי: אדוני היושב ראש, כאשר פנית אלי וביקשת לקיים דיון מהיר לגבי מה שקורה בנמל אשדוד, מיד הודעתי לך שאני מטפל בזה מזה כחודש, מטפל בתלונות של אזרחים בעניין עיכוב בשחרור סחורות בנמל אשדוד.

אוסאמה סעדי: לפני חג אל פיטר שהיה ב-7 ליולי, פנו אלי מספר חברות מהמגזר הערבי שייבאו סחורה, בעיקר מתורכיה, משקאות קלים, ממתקים וכולי, והסחורה הזאת לא השתחררה בזמן, לפני החג.

אוסאמה סעדי: אני הגשתי, אדוני היושב ראש, שאילתה דחופה ממש לפני החג והאמת היא שלא ידעתי למי להפנותה.

אוסאמה סעדי: אם אני כחבר כנסת לא יודע למי לפנות, לאן לפנות ומי הגורם שאני צריך לעבוד מולו, מה יעשה האזרח?

אוסאמה סעדי: תראה, נמל אשדוד, אמרת, הוא חברה ממשלתית ששייכת לרשות החברות שזאת מדינת ישראל.

אוסאמה סעדי: פניתי לרשות המסים, שם אחראים על המכס ועל השחרור.

אוסאמה סעדי: אחרי כן אמרו לי משרד הבריאות.

אוסאמה סעדי: צריך מפת דרכים שלמה על מנת להגיע לגורם ולשאול היכן תקועה הסחורה או תקועה המכולה.

אוסאמה סעדי: אני עסקתי ועוסק בפן של משרד הבריאות וכבוד שר הבריאות הרב ליצמן ענה שבאמת יש עיכוב בשחרור הסחורות אבל הסחורה צריכה להיות משוחררת תוך שני ימי עבודה.

אוסאמה סעדי: אני אומר לך שבחודש הזה, לא נעים לי, הפכתי להיות כמו עמיל מכס וצריך כל פעם לטפל בנושא.

אוסאמה סעדי: אני צריך להעסיק את השר ואני צריך להתעסק בעשר מכולות – אלה המספרים שלהם – על מנת שבסוף הסחורה תשתחרר, אחרי שבוע או עשרה ימים.

אוסאמה סעדי: עכשיו יש סחורות שמחכות מה-14 ביולי ואנחנו היום ב-2 לאוגוסט והסחורות האלה עדיין תקועות בנמל אשדוד.

אוסאמה סעדי: אם זה לא מייקר את המחירים, מה כן מייקר?

אוסאמה סעדי: מרוב יער, לא רואים את העצים.

אוסאמה סעדי: מרוב שיש גורמים כאן.

אוסאמה סעדי: פנתה אלי היועצת המשפטית החרוצה של הוועדה ושאלה את מי להזמין אמרתי לה שאני לא יודע את מי להזמין.

אוסאמה סעדי: אמרתי לה שתזמין את כולם כדי שכולם יהיו כאן

אוסאמה סעדי: כדי שלא כל אחד יטיל את האחריות על השני.

אוסאמה סעדי: צריך למצוא פתרון.

אוסאמה סעדי: אם זה משרד הבריאות, והשר הבטיח לי שני ימי עבודה, אז כיצד סחורה תקועה בנמל מה-14 ביולי עד היום?

אוסאמה סעדי: זה מצב בלתי נסבל וצריך למצוא פתרון דחוף לעניין הזה.

מכלוף מיקי זוהר: אני מסכים אתך בכל מילה.

מכלוף מיקי זוהר: באמת לעניות דעתי זה יכול לייקר גם סחורה ולא באחוזים בודדים אלא אפילו בעשרה אחוזים ומעלה.

מכלוף מיקי זוהר: בקונסטלציה כזאת כ לנו מבינים שיש איזשהו כשל תפקודי שאנחנו חייבים לפתור אותו.

מכלוף מיקי זוהר: חבר הכנסת אורי מקלב, בבקשה.

אורי מקלב: תודה רבה לך אדוני היושב ראש ולוועדה על קיום הדיון היום.

אורי מקלב: על אף שאנחנו בציר הזמן הזה של סוף מושב, מצאתם לנכון למצוא זמן לדיון המהיר בשבוע האחרון.

מכלוף מיקי זוהר: אגב, מי שרוצה לדבר, נא להירשם.

אורי מקלב: זה מראה את החשיבות שאנחנו מייחסים לנושא הזה.

אורי מקלב: חבר הכנסת אוסאמה סעדי, כמי שיודע את התהליכים בכנסת, יודע שכאשר שבעה חברי כנסת מצטרפים לבקשה לדיון מהיר, כמעט מכל סיעות הבית, זה לא דבר שמובן מאליו.

אוסאמה סעדי: נכון.

אוסאמה סעדי: קואליציה ואופוזיציה.

אורי מקלב: זה בגלל הדאגה לנמל אשדוד.

אורי מקלב: אנחנו יודעים בלא מעט דיונים בנושא יוקר המחיה ואנחנו נפגשים עם יבואנים וכל מי שקשור לנושא הזה.

אורי מקלב: כאשר מדברים על הורדת יוקר המחיה, הם מציינים שני פקטורים, שני דברים מרכזיים – נושא של מכון התקנים.

אורי מקלב: אנחנו מדברים על התמודדות עם יוקר המחיה ואנחנו מנסים להתמודד עם פתיחת השווקים, להכניס יבוא, לא להגביל את היבוא ואנחנו משלמים על זה מחיר כבד מאוד.

אורי מקלב: משלמים על זה מחיר.

אורי מקלב: אנחנו פוגעים בכמה ענפים במשק אצלנו אבל הנושא של הורדת יוקר המחיה הוא מעל הכול וגובר על הכול.

אורי מקלב: אנחנו משלמים מחיר ואין ספק בעניין הזה.

אורי מקלב: ואם כך, אז מה קורה?

אורי מקלב: איפה החסמים?

אורי מקלב: אנחנו מגלים שיש חסמים כדוגמת מכון התקנים, שם נכנסנו עם סכינים חדים לנושא הזה ואנחנו ממשיכים לעשות בעניין הזה.

אורי מקלב: הנושא השני הוא נושא של הנמל.

אורי מקלב: יש דימוי כאילו נמל אשדוד במיוחד הוא נמל שמעקלים בו סחורות ויש שם סכסוכים.

אורי מקלב: אני אומר את זה לכאורה.

אורי מקלב: יש בו סכסוכי עבודה, לא עובדים במלוא התוקף, אפשר לשנע הרבה יותר, אין התייעלות, מדדי השירות לא ברורים, במיוחד זמני המתנה ארוכים עד כדי כך שיבואנים מעדיפים לפרוק סחורה במצרים, בפורט סעיד, ולהביא אותם באניות קטנות או משהו מעין זה.

אורי מקלב: אני הצטרפתי להצעה לסדר לא רק כדי להשמיע אלא כדי לשמוע וכן לתת הזדמנות לנמל אשדוד ולראות האם באמת יש שיפור והאם יש חסמים שלא נותנים את מלוא השיפור.

אורי מקלב: אמר לי היושב ראש שאנחנו לא באים היום רק להלקות אלא אנחנו רוצים להיות שותפים.

מכלוף מיקי זוהר: נכון.

מכלוף מיקי זוהר: אנחנו רוצים להביא פתרון.

אורי מקלב: אנחנו עכשיו לא עוסקים בסיסמאות בחירות ולא במאבקי ההסתדרות.

מכלוף מיקי זוהר: ממש לא.

מכלוף מיקי זוהר: זה לא הזמן.

אורי מקלב: אנחנו רוצים באופן אמיתי ובלב נקי להביא לפתרון.

מכלוף מיקי זוהר: רוצים להוריד את יוקר המחיה.

אורי מקלב: כמו שאמר אוסאמה סעדי, אני מכיר יבואנים שסובלים או שמפסידים סחורה וזה דבר שבסופו של דבר האזרח משלם על כך.

אורי מקלב: משפט אחד נוסף.

אורי מקלב: יש דבר אחד שמפריע לי לכל אורך הדרך.

אורי מקלב: מערכת היחסים הלא טובה – אני לא רוצה להגיד עכורה – בין הממשלה, בין שר התחבורה, לנמל.

אורי מקלב: אני לא יודע אם אלה מאבקי כוח או לא.

אורי מקלב: חלק שמוציא את השם הרע, את הדימוי הלא טוב, זאת הממשלה עצמה.

אורי מקלב: הממשלה מוציאה שם רע לנמל בגלל הובלת רפורמות ושינוי תהליכים וחושבים שאם אנחנו נעשה שינוי בדימוי, נעשה רקע לאותו נמל, יקל עלינו לעשות שינויים, לבנות או לא לבנות נמל שלישי ודברים כאלה.

אורי מקלב: אני לא חושב שבדרך לעשות שינויים ולעשות רפורמות צריך להחליש את הנמל.

אורי מקלב: זה תלוי גם באנשי הנמל.

אורי מקלב: אם המאבקים יהיו ענייניים, זכויות עובדים, לראות מה הדברים שניתנים לשיפור, זה נכון, אבל לא שהמאבק מביא לתוצאה כאשר מי שמוציא לנמל את השם הרע ואת הדימוי הלא טוב, שלפעמים יכול להיות שהוא לא כזה, זאת הממשלה עצמה.

אורי מקלב: אני חושב שכאן הנזק הוא גדול.

אורי מקלב: לכן, אני שוב מודה לחבר הכנסת אוסאמה סעדי שהוביל את העניין.

אורי מקלב: אני חושב שחובה עלינו להתנצל בשם חברי הכנסת האחרים שלא נמצאים כאן.

מכלוף מיקי זוהר: כן.

מכלוף מיקי זוהר: הייתה בכנסת הצבעה עד 5:00 בבוקר.

אורי מקלב: יכול להיות שהכנתם את עצמכם, אבל תוקף הדברים לא משנה לגבי מספר הנמצאים.

אורי מקלב: יש לנו עוד מעט הצבעות בוועדת החוקה כך שלא נוכל להיות כאן לכל אורך הישיבה.

מכלוף מיקי זוהר: בהחלט.

מכלוף מיקי זוהר: קודם כל, להבהיר.

מכלוף מיקי זוהר: נמל אשדוד הוא נמל יעיל, הוא מכניס הרבה מאוד כסף למדינה.

מכלוף מיקי זוהר: זאת אומרת שאם אני עכשיו אורי יוגב עם מחשבתי המקובעת לטובת הכיס הכלכלי, אני אומר אחלה עבודה.

מכלוף מיקי זוהר: גם העובדים יעילים, גם הנמל יעיל.

מכלוף מיקי זוהר: הנמל בסופו של דבר, מבחינה כלכלית, הוא נמל יעיל אבל העניין הוא שהמחשבה המקובעת של רשות החברות היא מחשבה שבאמת באמת לא משרתת את אזרחי ישראל אלא היא משרתת אינטרסים כלכליים של הממשלה.

מכלוף מיקי זוהר: הם צריכים להבין דבר אחד והוא שאנחנו צריכים להיטיב עם אזרחי ישראל מעל הכול.

מכלוף מיקי זוהר: זאת הרי מטרת העל שלנו כנבחרים, להיטיב עם אזרחי ישראל.

מכלוף מיקי זוהר: אני סבור שאם יבוא מחר בבוקר אורי יוגב, יקרא לפגישה את המנכ"ל ויאמר לו שביעדים עמדתם, אני רוצה שתצמצם קצת את היעדים מ-300 מיליון שקלים דיבידנד למאתיים מיליון שקלים דיבידנד אבל במאה מיליון שקלים שאני מפחית מהיעד שלך, אני רוצה ייעול בשירות, אני רוצה להביא עוד מאה עובדים שיבואו וייתנו שירות לאניות בפריקה, אני רוצה שדרוג, אני רוצה תוספת.

מכלוף מיקי זוהר: זה היה מביא לשינוי מהותי בשטח.

מכלוף מיקי זוהר: סתם דוגמה.

מכלוף מיקי זוהר: היה אומר אורי יוגב: בוא נצא למסע – לא משנה אם זה אורי יוגב או דירקטוריון נמל אשדוד יחד אתנו הממשלה – לאתר או שטחי אחסון למכוניות שמגיעות כדי שיהיה יותר מקום.

מכלוף מיקי זוהר: כל הדברים הללו בינתיים לא נעשים והם לא נעשים בגלל חלמאות, חלמאות של הממשלה קודם כל.

מכלוף מיקי זוהר: מה זה של הממשלה?

מכלוף מיקי זוהר: כשאני אומר של הממשלה, שוב אני חוזר על אותו שם, זאת רשות החברות הממשלתיות.

מכלוף מיקי זוהר: הרי אנחנו כממשלה לא יכולים לפקח על כל פעולה של רשות החברות אבל זה תפקידה של הכנסת וזה התפקיד שלנו נבחרי הציבור, ולכן הדיון הזה מתקיים היום.

מכלוף מיקי זוהר: אם בסופו של דבר, בסופו של דיון המסקנות הנכונות לא יוסקו, יהיה מחיר.

מכלוף מיקי זוהר: אנחנו לא נוכל לשתוק על כך.

מכלוף מיקי זוהר: בואו נתחיל את הדיון עם הדוברים.

מכלוף מיקי זוהר: מנכ"ל נמל אשדוד, אני מציע שיאמר את דברו אחרי שישמע קצת את החברים כדי שיהיו לו עוד כלים להגיב.

מכלוף מיקי זוהר: יגאל מאור, מנהל רשות הנמלים והספנות, בבקשה.

<יגאל מאור: לגבי מה שאמר חבר הכנסת אוסאמה סעדי לגבי המכולות, זה לא בתחום שלנו.

<יגאל מאור: נושא שחרור המכס והבריאות, הוא בתחומים של משרדים אחרים.

<יגאל מאור: אני מרשות הספנות והנמלים במשרד התחבורה ואני לא יכול לענות לנקודה הזאת.

אוסאמה סעדי: אמרתי שבקטע הזה אני יודע שזה שייך בעיקר למשרד הבריאות.

מכלוף מיקי זוהר: אני מבטיח לך, אוסאמה, שאותן מכולות שחיכו גם במכס, היו תקועות בלב ים הרבה מאוד זמן.

מכלוף מיקי זוהר: בדרך כלל זה כך.

מכלוף מיקי זוהר: אולי במקרה הזה לא, אבל בדרך כלל זה כך.

<יגאל מאור: אני יכול להתייחס לנושא הזה ולומר את התופעות שאנחנו רואים בנמלים בתקופה האחרונה ובהחלט אני מסכים עם יושב ראש הוועדה, חבר הכנסת מיקי זוהר, בכל מילה שהוא אמר בעניין ההשפעה על כל מיני דברים שקורים במחירים.

<יגאל מאור: אבל צריך גם להסתכל בפרספקטיבה הנכונה על מה שקרה בנמלים או קורה בנמלים בשנים האחרונות וזה גידול מהיר מאוד בצמיחה שחלק ממנו אפילו בלתי ניתן לצפייה, כמו למשל הלשכה המרכזית לסטטיסטיקה פרסמה אתמול שלעומת שנה שעברה יש גידול של 12 אחוזים ביבוא לישראל.

<יגאל מאור: את הדברים האלה אנחנו רואים בנמלים.

<יגאל מאור: יש צמיחה גדולה מאוד בכל המוצרים וזה בולט במיוחד במכוניות.

<יגאל מאור: עם ישראל מייבא הרבה מאוד מכוניות וקונה הרבה מאוד מכוניות דבר שרואים גם בכבישים וגם בנמלים.

אוסאמה סעדי: זה קשור גם ליבוא האישי?

<יגאל מאור: אני חושב שהמספרים הגדולים לא כל כך.

<יגאל מאור: היבוא האישי הוא במספרים קטנים יותר.

<יגאל מאור: רואים את זה בכל הנמלים, גם באילת, גם באשדוד וגם בחיפה.

<יגאל מאור: רואים את זה גם במטענים אחרים והניסיון הוא בשני כיוונים, ראשית, לנסות באמת לייעל את קבלת המטענים שמגיעים לישראל, לא רק מהצד של הנמל אלא גם מצד המקבלים לראות באמת שהעסק הזה מתייעל ועובד בצורה הכי נכונה.

<יגאל מאור: הדבר השני הוא באמת לראות איך פועלים במובן של הגדלת התשתיות וייאמר בעניין הזה שמשרד התחבורה, אם אני יכול להשתמש במונח של החלטה מאוד אמיצה של שר התחבורה לפני שלוש-ארבע שנים, בניגוד לכל בעלי העניין שצעקו נגד הדבר הזה, כולל אלה שהיו מתלוננים על התשתיות, החליט על בנייה של שני נמלים נוספים במדינת ישראל מתוך ראייה קדימה של אותו לחץ על הנמלים שאנחנו כבר עכשיו מתחילים לראות את הסימנים שלו.

<יגאל מאור: אנחנו חזינו את הלחץ הזה לשנה יותר מאוחר, אבל כמו שאני אומר, מספרים כמו 12 אחוזים בגידול שנותנת הלשכה המרכזית לסטטיסטיקה, אי אפשר להתווכח אתם.

<יגאל מאור: הנקודה השנייה החשובה היא הטבעת המתהדקת של כל נושא ההגנה על הסביבה.

<יגאל מאור: אם בעבר יכולנו בנמלים לפרוק מטענים, ובעיקר אני מדבר על מטענים אבקתיים, באופן חופשי לגמרי, הסיפור הזה הולך ומסתיים לאט לאט.

<יגאל מאור: אנחנו נמצאים במצב של לחץ חזק מאוד על היבואנים ועל האניות ועל הנמלים כדי למנוע כל זיהום אוויר אפשרי, מה שגורם להאטה מאוד רצינית בפריקה של האניות ולאותם פקקים שחבר הכנסת זוהר דיבר עליהם.

<יגאל מאור: מנסים להתגבר על ידי ציוד מיוחד לדברים האלה, אבל הפריקה, כאמור, מתארכת בצורה מאוד משמעותית.

<יגאל מאור: יש לנו גם בעיה בנמלים של קבוצות מטען של אניות שמגיעות ביחד.

<יגאל מאור: לא לחינם האניות עומדות בחוץ.

<יגאל מאור: התשתיות של הנמלים צריכות להתחלק בין כל מיני סוגי מטענים וכאשר מגיע סוג מטען אחד בבת אחת בכמות שאנחנו לא צופים אותה – לא אנחנו אלא הנמלים לא צופים אותה – מאוד קשה בתשתית שמותאמת למספר קטן של אניות לטפל בבת אחת באותו פקק תנועה שנוצר.

מכלוף מיקי זוהר: השאלה אם העסקת עובדים נוספים יכולה להביא לפתרון לדעתך.

<יגאל מאור: אני חושב שהעסקת עובדים נוספים תמיד יכולה, אבל אם אנחנו מדברים כרגע על פיק, יש כאן בעיה.

מכלוף מיקי זוהר: אני שואל שאלה אחרת.

מכלוף מיקי זוהר: אני אתקן את השאלה.

מכלוף מיקי זוהר: האם פעם אחת העסקת עובדים נוספת, פעם שנייה פינוי הנמל מכל המכוניות שנמצאות בו, האם שתי הפעולות האלה לעניות דעתך יביאו לפריקה יעילה ומהירה של כל האניות.

<יגאל מאור: אני לא חושב שבכל המקומות.

<יגאל מאור: אם למשל אנחנו לוקחים את הפריקה של מטען מסוים שלאו דווקא צריך אחסנה בנמל, יש מטענים שכן אבל יש מטענים שלא צריכים אחסנה בנמל, ואם המקבלים שלהם למשל לא מוכנים לקבל אותם בשעות הלילה אלא מוכנים לקבל אותם רק בשעות העבודה, נגיד לצורך העניין בין 6:00 בבוקר ל-5:00 אחר הצהרים - - -

מכלוף מיקי זוהר: אבל אם נעסיק עובדים ונאמר להם שהם יעבדו משמרות לילה?

<יגאל מאור: אין מי שיקבל את המטען.

<יגאל מאור: המקבלים לא רוצים לקבל אותו.

מכלוף מיקי זוהר: הלקוחות עצמם.

מכלוף מיקי זוהר: אז המפעלים לא ירצו לקבל את הסחורה.

<יגאל מאור: לא יכולים לקבל בלילה כי הם סגורים.

מכלוף מיקי זוהר: זאת אומרת שפרק הזמן בכל מקרה מוגבל מבחינת השעות שאפשר לעבוד.

מכלוף מיקי זוהר: גם אם נעסיק עוד כוח אדם לא בטוח שהכול יוכל להתקבל כי המקבלים לא ירצו לקבל את המטענים בלילה.

<יגאל מאור: בלילה לא יכולים לקבל את המטענים.

<יגאל מאור: אני לא יודע אם לא יכולים או לא רוצים, אבל זה כרגע המצב.

מכלוף מיקי זוהר: מה כן היית מציע?

<יגאל מאור: הפתרון חייב להיות משולב.

<יגאל מאור: זאת אומרת, הפתרון לא צריך להגיע רק מהנמל אלא צריכים כולם לשלב זרועות ביחד ולפתור את זה.

מכלוף מיקי זוהר: המקבלים הם אנשי המכס?

<יגאל מאור: לא.

<יגאל מאור: המקבלים הם הלקוחות.

<קריאה: המפעלים.

מכלוף מיקי זוהר: אם הם רוצים את הסחורה והם לחוצים לקבל אותה, מדוע שהם יעכבו את הקבלה של הסחורה?

<יגאל מאור: כי בשעות הערב המפעל שלהם נסגר.

מכלוף מיקי זוהר: את זה אני מבין אבל אם יש להם אינטרס לקבל את הסחורה, הם יעסיקו עובדים בערב כדי לקבל אתה, בהנחה שהם באמת זקוקים לה כמו שהם כל הזמן מתארים.

מכלוף מיקי זוהר: הרי הם כל הזמן טוענים שהסחורה מתעכבת.

<נתנאל היימן: משרד התחבורה אומר שהלקוחות אשמים במצב בנמל?

מכלוף מיקי זוהר: לא, חלילה.

מכלוף מיקי זוהר: הוא לא אמר.

מכלוף מיקי זוהר: הוא לא אומר חלילה שהם אשמים, אבל הוא רומז שהמפעלים גם צריכים לשתף פעולה.

<נתנאל היימן: אניות שנמצאות 15 ימים בים, לא נראה לי שההבדל הוא אם המפעל פתוח או לא פתוח.

<נתנאל היימן: הן נמצאות בים 15 ימים.

<יגאל מאור: בלי קריאת הביניים הזאת שהיא לא מדויקת אבל אני לא נכנס אליה, אני דיברתי על שילוב זרועות ולא דיברתי על אשמים.

מכלוף מיקי זוהר: ברור.

<יגאל מאור: אמרתם נכון ואמר את זה חבר הכנסת מקלב שהכוונה כאן היא למצוא פתרון ולא לחפש כותרות.

מכלוף מיקי זוהר: נכון.

<יגאל מאור: אני לא משתתף בחיפוש הכותרות הזה.

<יגאל מאור: אני רוצה לומר שלגבי קבלת המטען, זה גם דבר.

<יגאל מאור: לגבי תשתיות, ברור שאם אפשר היה בשטח הנמל לבנות תשתיות שתהיינה מותאמות ל"פקקי התנועה" כפי אני קורא להם, דהיינו הגעה גדולה מאוד בבת אחת של אניות, היו עושים את זה בשמחה.

<יגאל מאור: אני חושב שמר איציק בלומנטל, מנכ"ל חברת נמל אשדוד יכול לענות על זה בצורה הרבה יותר עניינית ממני כי הוא מנהל את הנמל, אבל בסיפור הזה נראה לי שיש בעיה קטנה להתעסק בפיקים גדולים.

<יגאל מאור: הנושא האחרון אליו אני רוצה להתייחס, מעבר לנושא של הורדת המחירים שכולם מדברים עליו ואני מדבר כרגע כרגולטור.

<יגאל מאור: אנחנו נדרשים כל הזמן למה שנקרא הקטנת רגולציה ובעברית לעם – לרדת מהגב של האזרחים ושל אנשי העסקים עם תקנות חדשות ועם הנחיות חדשות.

<יגאל מאור: מה שקורה כאן, יש כאן תופעה מעניינת שבאים לרגולטור ודורשים ממני לעשות רגולציה חדשה שתשפר את המצב כי כל מיני גורמים אחרים לא מוכנים להכניס את הידיים פנימה.

מכלוף מיקי זוהר: ברוך הבא חבר הכנסת איציק שמולי.

מכלוף מיקי זוהר: אדוני, הדברים באמת ברורים ומעניקים לנו הרבה חומר למחשבה.

מכלוף מיקי זוהר: בסופו של דבר מה שציינו בתחילת הדיון זה כנראה נכון.

מכלוף מיקי זוהר: ייעול של הנמל גם על חשבון רווח מופחת שלו, גם בכוח אדם, גם בתשתיות, גם בפינוי הנמל מבחינת העומס שיש בתוכו, אין ספק שיביא לשינוי מהותי במצב הנוכחי.

מכלוף מיקי זוהר: כדי שזה יקרה, כן צריכים שיתוף פעולה גם מהגורמים הרגולטוריים של אותו נמל, שזאת רשות החברות, שתאמר שזה חלק מהמדיניות.

מכלוף מיקי זוהר: ייעול השירות גם על חשבון הפחתת הרווחים.

מכלוף מיקי זוהר: אני רוצה לשמוע ברשותכם מספר יבואנים, אנשים שעוסקים בתחום אבל אני חייב לומר שאין לי יותר מחצי דקה לתת לכל אחד, מקסימום דקה, כי אנחנו צריכים אחר כך להמשיך את הדיונים.

מכלוף מיקי זוהר: בטח גם חבר הכנסת שמולי ירצה להתייחס.

מכלוף מיקי זוהר: נשמע יבואן או שניים.

מכלוף מיקי זוהר: אלי סיון, יושב ראש איגוד המשתמשים בתובלה ימית בתפזורת ושינוע גרעינים במספוא.

<אלי סיון: שלום.

<אלי סיון: ברשותך אני אקח קצת יותר מדקה.

מכלוף מיקי זוהר: אני לא אאפשר לך, אבל אתה יכול לנסות.

<אלי סיון: אני משמש כיושב ראש איגוד המשתמשים בהובלה ימית לשינוע תבואות, גרעינים ותבואות בתפזורת.

<אלי סיון: אני מייצג את יבואני וצרכני התבואות המייצרים את המזון הבסיסי למאכל אדם – קמח, שמנים – ולגידול בעלי חיים, עופות, בקר ודגים.

<אלי סיון: היבוא השנתי לישראל של תבואות ומוצריהם הוא מעל חמישה מיליון טון בשנה ומעל מיליארד וחצי שקלים בשנה.

<אלי סיון: כמויות כאלה הולכות וגדלות בממוצע של 2,3 אחוזים לשנה בהתאמה לגידול האוכלוסייה לשיפור רמת החיים.

מכלוף מיקי זוהר: מאיפה מייבאים?

<אלי סיון: מכל העולם.

<אלי סיון: מהים השחור, מארצות הברית, מדרום אמריקה.

<אלי סיון: מכל העולם.

<אלי סיון: היכן שזול, שם קונים.

<אלי סיון: חברות נמלי ישראל הוסמכו על ידי המדינה בין השאר להבטיח ולספק שירותי פריקה יעילים למטענים המיובאים כדי שהתעשייה הצורכת חומרי גלם אלו תוכל להתנהל באופן יעיל ולספק את הלחם, השמנים, העופות, הבשר, הביצים, החלב, הדגים לאזרחי מדינת ישראל.

<אלי סיון: חברי האיגוד סובלים בשנים האחרונות משירותי נמל לקויים ובלתי נסבלים.

<אלי סיון: המצב רק הולך ומחמיר ככל שהכמויות גדלות ורמת השירות של הנמלים בתחום התבואות הולכת ומידרדרת.

מכלוף מיקי זוהר: ברשותך, אדוני, הדברים היו ברורים.

מכלוף מיקי זוהר: אם תוכל להגיע לדבר החשוב ביותר מבחינתי, האם העיכוב הזה מייקר את הסחורה.

<אלי סיון: אני מגיע לזה.

<אלי סיון: הנזקים הישירים לענף התבואות בלבד נאמדים כיום ב-150 מיליון שקלים בשנה.

מכלוף מיקי זוהר: זה כעשרה אחוזים יותר ממה שאתם מייבאים.

מכלוף מיקי זוהר: כן?

<אלי סיון: לא.

מכלוף מיקי זוהר: עשרה אחוזים תוספת למחיר.

מכלוף מיקי זוהר: אמרת מיליארד וחצי.

מכלוף מיקי זוהר: 150 מיליון אומר עשרה אחוזים ייקור למוצר.

<אלי סיון: כן.

מכלוף מיקי זוהר: בסוף מן הסתם תשית אותו על האזרח.

<אלי סיון: בסיכומו של דבר זה מתגלגל למשק.

<אלי סיון: כן.

<אלי סיון: לאזרח, להיכן שאתה רוצה.

<אלי סיון: אני יודע שיביאו בפניכם כל מיני נתונים שהפעילות משתפרת ושמשקיעים וזה לא הפורום המתאים להתווכח ולהביא נתונים ועובדות אחרים.

<אלי סיון: אני רק אומר כמה עובדות בשורה התחתונה.

<אלי סיון: אניות ממתינות לפריקה שבוע, לעתים שבועיים ויותר, כאשר אניות המכולה בחיפה או באשדוד מחכות ארבע שעות או שש שעות.

מכלוף מיקי זוהר: תודה.

מכלוף מיקי זוהר: הדברים ברורים אדוני.

מכלוף מיקי זוהר: תודה רבה על הדברים.

<אלי סיון: תן לי עוד משפט.

מכלוף מיקי זוהר: בבקשה.

מכלוף מיקי זוהר: עוד משפט.

<אלי סיון: שני משפטים.

<אלי סיון: כמיליון טון תבואה מובלים מחיפה במשאיות לאשדוד בגלל שנמל אשדוד לא מתפקד ולכן אנשים פורקים בחיפה ומובילים.

מכלוף מיקי זוהר: אלה עוד עלויות.

מכלוף מיקי זוהר: הכול ברור.

מכלוף מיקי זוהר: אתה לא יודע איזה שירות עשית לוועדה היום.

מכלוף מיקי זוהר: תודה.

מכלוף מיקי זוהר: אני אומר שדמיינו לכם שהבעיות הללו שאנחנו מדברים עליהן עכשיו מבחינת ההתנהלות בנמל אשדוד מביאות כנראה לעשרה אחוזים תוספת יוקר מחירים לציבור.

מכלוף מיקי זוהר: אם אנחנו היינו מסוגלים להוריד עשרה אחוזים מהמחירים של המוצרים בארץ שאנחנו מייבאים ארצה, לא הייתה יותר בעיית יוקר המחיה.

אוסאמה סעדי: אפילו חמישה אחוזים.

מכלוף מיקי זוהר: אפילו חמישה אחוזים.

מכלוף מיקי זוהר: אתם שמים לב שנאמרו כאן נתונים שהיבוא גדל משנה לשנה.

מכלוף מיקי זוהר: אני חושב שיכול להיות שעלינו על הבעיה.

מכלוף מיקי זוהר: יכול להיות שאם אנחנו נביא למצב שהיבוא יהיה זול יותר והעלויות לא יהיו כל כך גדולות, תהיה באמת ירידת מחירים.

מכלוף מיקי זוהר: לכן לדעתי זה מעצים את חשיבות הדיון.

מכלוף מיקי זוהר: שמולי, אתה רוצה להתייחס עכשיו או אחר כך?

איציק שמולי: אני רק אומר משפט אחד.

איציק שמולי: ניסינו את הדבר הזה כבר ברפורמת הקורנפלקס, ואני רואה כאן את אלי גורדון ממשרד הבריאות, והבטיחו לנו שרק אם נפתח את היבוא, אם נוריד מכסים, אם נציף את המשק בסחורות, כל המחירים ירדו בבת אחת בעשרות אחוזים.

איציק שמולי: וראו זה פלא, הרפורמה נכנסה לתוקף והמחירים לא ירדו.

איציק שמולי: למה הם לא ירדו?

איציק שמולי: כי גם אם הולכים לשיטתכם, אדוני היושב ראש, לא הייתה מספיק אחריות או שלא לומר אומץ – אני לא מפנה את זה אליך כי לא אתה הובלת את הרפורמה – לוודא לפחות שאם היבואנים מביאים בזול, שיגלגלו את זה לתוך הרשתות וזה יגיע גם בסופו של דבר לצרכן.

איציק שמולי: פתחו את מקטע היבוא לתחרות שכל אחד יכול לייבא אבל אמרו שאנחנו נדאג שיבואנים יביאו יותר בזול, אבל לא נדאג שהרשתות בסופו של דבר ימכרו בזול.

מכלוף מיקי זוהר: שים לב מה אתה אומר וזה נכון מה שאתה אומר אבל אני רוצה לומר לך איפה הבעיה מבחינתי ולכן זאת מהות הדיון.

מכלוף מיקי זוהר: אנחנו אפשרנו יבוא וטוב שכך בעיני, כי אם אנחנו מאפשרים יבוא, זה אמור להוזיל את המחיר.

מכלוף מיקי זוהר: אבל מה קורה?

מכלוף מיקי זוהר: אנחנו מאפשרים יבוא ואנחנו לא מסוגלים לקבל את הסחורה כי יש לנו נמל שהוא נמל מרכזי, נמל אשדוד, שלא מסוגל לתת את השירות שנדרש.

מכלוף מיקי זוהר: מה המצב אומר?

מכלוף מיקי זוהר: שאם אני מייבא קורנפלקס והצלחתי לחסוך נגיד בעשרים אחוזים ואני רוצה לתת את זה לאזרח בעשרים אחוזים פחות, עשרה אחוזים עולה לי הרבה יותר יקר רק בגלל זה שהאנייה שלי מתעכבת בלב ים במשך שבועות או במשך ימים ארוכים.

מכלוף מיקי זוהר: זאת מהות הדיון.

מכלוף מיקי זוהר: אנחנו כן רוצים להוריד את יוקר המחיה אבל בסוף אנחנו עושים רפורמות שאי אפשר להביא אותן לידי ביצוע מאחר ואנחנו כמדינה לא נותנים את השירות המינימלי.

איציק שמולי: אני אומר רק שני דברים.

איציק שמולי: האחד, אם רוצים לעשות תחרות, זה דבר כמובן מבורך, צריך לוודא שהתחרות היא לאורך כל המקטע.

איציק שמולי: כלומר, לא רק שהיבואנים מביאים בזול אלא בסופו של דבר כשאתה מייצר תחרות גם במקטע שבין הרשתות ליבואנים ואת זה הממשלה מסרבת לעשות.

איציק שמולי: לא יודע, אולי לכמה שרים בממשלה יש חברים שהם בעלי רשתות גדולות של מזון.

איציק שמולי: שנית, אני אומר דבר והיפוכו.

איציק שמולי: ראשית, אני חושב שבכל מקום שבו יש התנהלות שערורייתית, בין אם זה מגזר פרטי, כנסת או ארגון עובדים, במקום שבו יש ניצול לרעה של הכוח, צריך לתת למישהו בעיטה בתחת.

איציק שמולי: זה אחד.

איציק שמולי: שנית אני אומר לך שהפתרון הוא לא לעשות דמוניזציה לעבודה המאורגנת.

איציק שמולי: בסופו של דבר לא אתה ולא אני רוצים שבני המשפחות שלנו יעבדו בנמל או בבזק או בכל מקום בשכר מינימום או אפילו למטה ממנו או כעובדי קבלן.

איציק שמולי: אני חושב שבסופו של דבר האמת עוברת איפה שהוא באמצע.

איציק שמולי: אני כן תומך בעבודה מאורגנת אבל אני סולד מניצול לרעה בכל מקום שהיא קורית ואני חושב שיותר מדי פעמים הממשלה משתמשת בכלי הזה או באמירה הזאת כדי להסביר את הכישלונות שלה באי הורדת יוקר המחיה.

מכלוף מיקי זוהר: אני חושב שבסופו של דבר אף אחד לא יכול לחלוק על החיבור שלי לעבודה מאורגנת ולהסתדרות העובדים.

מכלוף מיקי זוהר: אני איש שמאוד מאוד מעריך ומכבד את העובדים ובנוסף לכך גם נלחם על זכויותיהם, אבל אין שום בעיה לשמור על זכויות עובדים ולקלוט עוד עובדים שיסייעו לעובדים הקיימים כדי שייתנו את השירות ולייעל מערכת.

מכלוף מיקי זוהר: לייעל מערכת לא בפיטורי עובדים אלא להפך.

מכלוף מיקי זוהר: הרב גפני, ברוך הבא.

משה גפני: תמשיך לנהל את הדיון.

מכלוף מיקי זוהר: אתה היושב רש.

משה גפני: לא.

משה גפני: אני סומך עליך.

מכלוף מיקי זוהר: אדוני מוזמן להשתתף בוועדה ולהגיד את דברו.

אוסאמה סעדי: אחרי הניצחון שלו אתמול.

איציק שמולי: אחרי הניצחון המפואר אתמול בלילה.

מכלוף מיקי זוהר: הרב גפני, אתה נראה לי אחרי שנת יופי.

איציק שמולי: אם אנחנו יודעים שקמים עם כזה חיוך על הבוקר אחרי הניצחון על יאיר לפיד, היינו מנסים לעשות את זה מזמן.

מכלוף מיקי זוהר: האמן לי, כל פעם שאנחנו מנצחים את יאיר לפיד, ליבנו מתמלא גאווה.

מכלוף מיקי זוהר: ניסיתי לומר שצריך פשוט להוסיף עובדים, לנקות את הנמל ממכוניות, לאפשר לנמל לתת שירות הרבה יותר טוב גם אם זה ירוויח פחות כסף למדינה ופחות דיבידנדים למדינה.

מכלוף מיקי זוהר: זאת המהות של העניין.

מכלוף מיקי זוהר: זה מה שיוריד את יוקר המחיה.

מכלוף מיקי זוהר: הרב גפני, אני חייב להודות שכאשר אתה יושב כאן סביב השולחן, אני מרגיש לא נוח לנהל את הישיבה.

מכלוף מיקי זוהר: אני אומר לך בכנות רבה.

מכלוף מיקי זוהר: אתה היושב ראש ואני מבקש ממך לחזור לכיסא היושב ראש.

משה גפני: לא.

משה גפני: רק אם אתה יכול לסכם מה היה עד עכשיו.

מכלוף מיקי זוהר: אני אומר בקצרה ואז אתה תוכל להתחבר לעניין הזה.

מכלוף מיקי זוהר: דיברנו על כך שנמל אשדוד נכון לעכשיו לא נותן את השירות הנדרש לחברים שמייבאים מחוץ לארץ סחורות.

מכלוף מיקי זוהר: הוא לא נותן את השירות הנדרש כי הוא לא מסוגל לתת את השירות הזה מאחר והוא עומד באיזה שהן דרישות של רשות החברות לייעל את המערכת ולהכניס כסף למערכת.

מכלוף מיקי זוהר: אין פתרון אחר חוץ מהעסקה נוספת של הרבה עובדים בנמל אשדוד ופינוי כל המכוניות שנמצאות היום ושוכנות בנמל כדי שהנמל יוכל לתפעל את העבודה השוטפת בהרבה יותר יעילות וגם המחיר באופן אוטומטי של אותה סחורה ששוכנת בלב ים ירד.

מכלוף מיקי זוהר: אחד מהיבואנים טען כאן שזה הביא לעלייה של עשרה אחוזים במחיר הסחורה ומדובר בסחורה שנקנית בשנה במיליארד וחצי שקלים.

מכלוף מיקי זוהר: עשרה אחוזים, 150 מיליון שקלים ייקור המחיר.

מכלוף מיקי זוהר: הווה אומר ששקית גרעינים שאתה קונה בסופרמרקט הייתה יכולה לעלות בכמה אחוזים פחות כאשר מדובר בתבואות ובסחורות מהסוג הזה.

מכלוף מיקי זוהר: בעיני הפתרון מצוי בסופו של דבר – וזאת לדעתי צריכה להיות אחת ממסקנות הוועדה – בכך שרשות החברות תקבל החלטה ותאמר שהמדיניות משתנה, לא אך ורק מיקסום רווחים אלא שירות יותר טוב כדי שהאזרח יוכל להרגיש את ההורדה באחוזים ביוקר המחיה שזאת אחת ממטרות העל של הממשלה.

משה גפני: ומה אומר מנהל הנמל?

מכלוף מיקי זוהר: הוא עוד לא דיבר.

מכלוף מיקי זוהר: הוא חיכה לך.

מכלוף מיקי זוהר: הוא אמר שהוא לא מוכן לדבר עד שגפני ייכנס לנהל את הוועדה.

מכלוף מיקי זוהר: הרב גפני ייקח את המושכות ואני אמשיך כחבר ועדה.

אורי מקלב: הרב גפני, עד שאתה מתיישב במקום שלך, אני הוספתי עוד משפט אחד שיכול להיות שתרצה קצת להרחיב אותו.

אורי מקלב: גם אם נשמע נתונים אחרים וגם אם נשמע שיש ייעול הנמל, אין ספק שהדימוי של הנמל הוא דימוי לא טוב וחלק מהאשמה בדימוי הלא טוב הזה היא בממשלה, שר התחבורה, ראש הממשלה, שאולי כדי לקדם רפורמות אחרות או להוסיף נמל נוסף, מוציאים שם רע לנמל לגבי היעילות שלו, לגבי התפוקות שלו, על יחסי העבודה בו, על מדדים של ייעול בשירות.

אורי מקלב: זה גם נושא שאני חושב שהוא לא נכון והוא פוגע בנמל עצמו ובעובדים שלו.

אורי מקלב: (היו"ר משה גפני)

אוסאמה סעדי: אני נתתי דוגמאות.

אוסאמה סעדי: בזמנו הגשתי שאילתה לשר הבריאות מאחר ושם יש עיכוב בגלל הבדיקות של משרד הבריאות והוא אמר לי שלפי הנחיות משרד הבריאות, מבחינתם הסחורה צריכה להיות משוחררת תוך שני ימי עבודה.

אוסאמה סעדי: יש כאן יבואנים שמה-14 לחודש עד עכשיו, הסחורה שלהם תקועה שם.

משה גפני: מנהל הנמל.

<יצחק בלומנטל: שלום אדוני היושב ראש ושלום לחברי הוועדה.

משה גפני: אם אפשר, בקצרה.

<יצחק בלומנטל: אני אשתדל.

<יצחק בלומנטל: אני מנכ"ל של חברה ממשלתית ואני פועל מכוח חוק החברות הממשלתיות שמגדיר שחברה ממשלתית צריכה להתנהל כחברה עסקית בשוק תחרותי והיא צריכה להשיא רווחים לבעלי המניות שלה כאילו מדובר בכל חברה אחרת שפועלת בשוק העסקי.

<יצחק בלומנטל: זה דבר אחד.

<יצחק בלומנטל: הדבר השני.

<יצחק בלומנטל: אנחנו פועלים בתוך סביבה שמגדירה את התור התפעולי והיא אומרת איזה אניות ייכנסו קודם ואיזה אניות ייכנסו אחר כך.

<יצחק בלומנטל: גם נציגי הגרעינים אמרו, ובצדק, שאניות מכולה ממתינות ארבע שעות, לפעמים אפילו פחות ומגיעות וישר נכנסות לתוך הנמל.

<יצחק בלומנטל: סביבה שלישית היא צו הפיקוח על התעריפים.

<יצחק בלומנטל: התעריפים של הנמל הם תעריפי מקסימום.

<יצחק בלומנטל: המדינה קובעת אותם.

<יצחק בלומנטל: אני חייב לציין, אם אנחנו מדברים כאן על יוקר המחיה, שאנחנו לא גובים את תעריפי המקסימום דווקא בגלל שאנחנו נמצאים בתוך חברה שנמצאת בתוך עולם תחרותי.

<יצחק בלומנטל: אנחנו נותנים עשרות מיליוני שקלים בשנה הנחות למשתמשים בשירותי הנמל על מנת שבאמת נוכל לתת את השירות הזה.

<יצחק בלומנטל: אני יכול לומר שאני לא משוכנע, בהתייחס לדברים שאמר חבר הכנסת שמולי שלא נמצא כאן כרגע, שזה מגולגל בסוף לצרכן, אבל אנחנו בהחלט נותנים עשרות מיליוני שקלים הנחות.

<יצחק בלומנטל: הדבר הנוסף שאנחנו פועלים בו הוא נושא של גורמים שנמצאים מסביב לנמל אבל הם לא בשליטתנו ולא באחריותנו.

<יצחק בלומנטל: הזכיר כאן חבר הכנסת סעדי את הנושא של משרד הבריאות, גורמי מכס וכדומה.

<יצחק בלומנטל: אנחנו עוסקים בפריקה ובטעינה של האניות.

<יצחק בלומנטל: ברגע שמכולה נפרקה מהאנייה, מאותו רגע חלקנו בעניין הסתיים והגורמים האחרים צריכים לטפל בה.

אוסאמה סעדי: כל אחד אוטונומיה בפני עצמו?

<יצחק בלומנטל: כן.

<יצחק בלומנטל: בהחלט.

<יצחק בלומנטל: אני אגיד יותר מזה.

<יצחק בלומנטל: אנחנו פועלים בשקיפות מלאה.

<יצחק בלומנטל: יש לנו אתר אינטרנט שדרכו כל אדם שמזמין מכולה ויש לו מספר מכולה, כמו שאנחנו מכירים את זה מהעולם, יכול לראות.

משה גפני: הבנו.

משה גפני: אתה לא יכול לדבר כל כך הרבה.

משה גפני: יכול להיות שאנחנו נמשיך את הדיון הזה.

משה גפני: מה אומר משרד התחבורה?

משה גפני: בעצם אין ויכוח על העובדות.

מכלוף מיקי זוהר: הוא דיבר.

משה גפני: אתה יכול לומר בקצרה?

משה גפני: החברה צריכה למקסם רווחים.

<יגאל מאור: אתה רוצה שמשרד התחבורה יתייחס למה שאמר מר בלומנטל או התייחסות לכלל הדברים?

משה גפני: למה שאמר מר בלומנטל.

משה גפני: הוא בעצם אמר שהחברים שהגישו את הבקשה לדיון מהיר, הם צודקים.

<יגאל מאור: לגבי התור התפעולי.

<יגאל מאור: התור התפעולי נקבע בעניין של יוקר וחשיבות המטען.

<יגאל מאור: דהיינו, נכנסות קודם כל אניות נוסעים לנמל בגלל המטען האנושי, אחרי כן נכנסים אניות עם מטען ביטחוני לביטחון מדינת ישראל, אחר כך נכנסות אניות מכולה וכך זה משתרשר לפי עלות המטען ועלות האנייה.

<יגאל מאור: התור הזה נקבע אחרי הרבה מאוד בדיקות כדי לוודא באמת שהמטען היקר יותר עם השלכות יותר גדולות על יוקר המחיה או על מדינת ישראל ייכנס לנמל קודם.

<יגאל מאור: זה בקשר לתור התפעולי.

<קריאה: זה פשוט לא מדויק.

<אלי סיון: הטלוויזיות נכנסות לפני כן.

<קריאה: נותנים לכם כל הזמן נתונים לא נכונים.

משה גפני: אני הבנתי - ומה שביקשו החברים בהצעה לסדר – שיש סחורות שתקועות זמן רב.

משה גפני: לא דובר על סדר.

משה גפני: הנמל הוא חברה עסקית שרוצה להרוויח כסף וזה תפקידו של המנכ"ל.

<יגאל מאור: בהקשר לסחורות שמעוכבות הרבה זמן, ודיבר על זה גם חבר הכנסת סעדי, הוא התרעם על העובדה שזאת אוטונומיה נפרדת, אבל יש תחומים מסוימים שלא כפופים למשרד התחבורה.

מכלוף מיקי זוהר: מדברים רק על האניות שתקועות בלב ים.

מכלוף מיקי זוהר: זאת הטענה היחידה, רק האניות שהנמל לא מצליח לפרוק אותן כי אין לו את הכלים, לא מבחינת כמות כוח האדם, לא מבחינת המקום שהוא יכול לעשות את זה מאחר ויש ריבוי מכוניות אפילו עד שפת הים ששוכבות בנמל בהיקפים משמעותיים כי זה מכניס הרבה מאוד כסף לנמל, ולכן השיקולים הכלכליים לפעמים גוברים על השיקולים השירותיים וזה מביא ליוקר המחירים.

מכלוף מיקי זוהר: זאת מהות הדיון ושם אנחנו רוצים להתרכז.

משה גפני: כנראה העובדות נכונות.

משה גפני: משרד הבריאות.

<אלי גורדון: שלום, מנהל שירות המזון.

<אלי גורדון: שירות המזון מפקח על המזון המיובא למדינת ישראל.

<אלי גורדון: הוזכרו כאן מספר עובדות.

<אלי גורדון: אכן, נכון לרגע זה, עקב עלייה יחסית משמעותית במהלך החודשים האחרונים ביבוא מזון, משלוחי מזון, היה וממשיך איזשהו עיכוב בשחרור משלוחי מזון כאשר המפקחים שלנו עושים בדיקה ומשחררים את המזון.

משה גפני: מה ההשלכה על העלייה?

<אלי גורדון: זה לא ברור.

<אלי גורדון: צוין כאן שבסך הכול יש עלייה של 12 אחוזים בנתוני היבוא.

משה גפני: מה זה אומר לגביכם?

<אלי גורדון: מבחינתנו, בהשוואה לשנה שעברה והשנה הזו באותה תקופה, אנחנו מדברים על 11.6 אחוזים עלייה מבחינת מספר המשלוחים שמגיעים לנמל אשדוד.

<קריאה: וכוח האדם לא גדל.

<אלי גורדון: כן.

<אלי גורדון: אבל יש לציין כאן עובדה אחת וחבר הכנסת שמולי ציין אותה.

<אלי גורדון: התחילה רפורמה בפיקוח על יבוא מזון.

<אלי גורדון: זה חלק מהחוק שנכנס לתוקף.

<אלי גורדון: ועדת הבריאות אישרה תקנות ליבוא מזון רגיל בדרך מקוונת בתחילת חודש יולי.

<אלי גורדון: לאחר חודש יבואנים מתחילים ליישם את התהליכים האלה.

<אלי גורדון: סדרי גודל של כ-400 אישורים כבר ניתנו על ידי מערכת ממוחשבת.

משה גפני: לא הבנתי.

משה גפני: זה מתעכב או לא מתעכב?

משה גפני: אנחנו לא בסקר יבוא מזון.

<אלי גורדון: עובדתית זה מתעכב.

<אלי גורדון: אדוני היושב ראש, אני אנסה להסביר את עצמי.

משה גפני: לא.

משה גפני: רק תגיד האם זה מתעכב.

<אלי גורדון: אכן מתעכב ואנחנו מתגברים כרגע את תחנת ההסגר בכוח אדם גם מהמטה וגם מהמחוז כדי לתת מענה.

<אלי גורדון: לעניין הזה שנאמר כאן שמה-14 לחודש יש עיכוב, העובדות כרגע הן שאנחנו מדברים על 21 ו-24 לחודש שחרור, קרי, חמישה ימי עבודה.

<אלי גורדון: יש לציין שאותם יומיים עבודה שציינו, זה אמנת שירות של משרד הבריאות, שירות המזון, והוא בעצמו הגדיר כזמן ולוחות זמנים סבירים והגיוניים כי ברמת החוק בשום מקום זה לא כתוב.

אוסאמה סעדי: מה-14 לחודש ועד היום, איך אלה חמישה ימי עבודה?

<אלי גורדון: יתכן מאוד שהמשלוח יעוכב הרבה יותר במידה ולא מתקיימים תנאים מינימליים לשחרור.

<אלי גורדון: ברגע שמדובר על כך שכל התנאים מתקיימים, המשלוח נכון להיום משתחרר בתאריכים של 21 לחודש ו-24 לחודש.

<אלי גורדון: במהלך שבוע, עד עשרה ימים.

<אלי גורדון: הכוונה שלנו לעשות את כל המאמץ ולהגיע ליישור קו תוך 48 שעות.

משה גפני: רבותיי המציעים, אני לא יכול להמשיך את הדיון הזה עכשיו בגלל הדיון הבא.

משה גפני: אתם רוצים דיון המשך או שאתם רוצים תשובות מהמשרדים?

מכלוף מיקי זוהר: לדעתי הדבר הנכון הוא לקיים דיון נוסף אליו יצטרכו להגיע רשות החברות הממשלתית.

<דן קמינצקי: אנחנו כאן.

מכלוף מיקי זוהר: אולי ניתן להם להגיד משהו?

מכלוף מיקי זוהר: בסוף יהיה אפשר להבין מהם אם יש להם כוונה לשנות את המדיניות כדי שיהיה שירות יותר טוב.

משה גפני: בבקשה.

משה גפני: נראה לי שאתם צודקים בטענה.

מכלוף מיקי זוהר: אז צריך המשך.

<רז הילמן: אני מנהל תחום המזון באיגוד לשכות המסחר.

<רז הילמן: אנחנו אלה היבואנים שנפגעים מאוד מאוד קשה.

משה גפני: לא.

משה גפני: אף אחד לא מתווכח על זה שאתם נפגעים.

משה גפני: אני לא יכול.

משה גפני: עברנו את המועד.

משה גפני: רשות החברות הממשלתיות.

משה גפני: רק לא היסטוריה ולא פילוסופיה.

<דן קמינצקי: לא היסטוריה ולא פילוסופיה.

משה גפני: נמל אשדוד הוא חברה שלכם.

<דן קמינצקי: נכון.

<דן קמינצקי: של המדינה.

מכלוף מיקי זוהר: השאלה אם תסכימו לשנות.

משה גפני: אתם זה המדינה.

משה גפני: יש בעיה.

משה גפני: אנשים נפגעים כתוצאה מהעובדה הזאת שחברת נמל אשדוד או שנמל אשדוד רוצה להרוויח כסף כי היא חברה ממשלתית וזה התפקיד שלה.

משה גפני: היא נמצאת בסביבה עסקית.

<קריאה: לא כך כתוב בכתב ההסמכה.

<קריאה: התפקיד שלה הוא לתת שירות יעיל.

משה גפני: עם כל הכבוד, אני מבקש לא להתערב.

משה גפני: מתברר שהשירות שניתן הוא שירות פחות טוב מכפי שהיה לו התפקיד שלה היה רק לתת שירות.

משה גפני: זאת אומרת, מדינת ישראל, באמצעות חברת נמל אשדוד, נותנת רק שירות והיא לא עושה חשבון מה היא מרוויחה יותר, מה היא מרוויחה פחות.

משה גפני: האם את המדיניות הזאת אתם חושבים לשנות?

<דן קמינצקי: קודם כל, מי שקובע את מטרות החברה זאת הממשלה.

<דן קמינצקי: הממשלה קובעת מה מטרות החברה וגם הדירקטוריון וגם ההנהלה פועלים בהתאם.

משה גפני: בעצם מה שאתה אומר לי זה תחליף את הממשלה.

<דן קמינצקי: לא.

משה גפני: זה רעיון.

אוסאמה סעדי: רעיון מעולה אדוני היושב ראש.

מכלוף מיקי זוהר: לא.

מכלוף מיקי זוהר: אני לא מסכים עם הרעיון הזה.

<דן קמינצקי: דבר שני, מבחינת השירות שניתן, המנכ"ל התחיל להתייחס וגם אנחנו חושבים, ולפי דעתי גם המנכ"ל מסכים, שהנמל נמצא באתגור מתמיד והוא צריך להשתפר.

<דן קמינצקי: להבנתי יש כל מיני מחשבות כיצד אפשר לשפר את השירות.

משה גפני: ה שהעלו חברי הכנסת זה נכון מבחינתך?

משה גפני: אתה מסכים עם זה?

משה גפני: שמחכים הרבה זמן באופן יחסי אם היו נותנים שירות ולא רק מדברים על רווח.

משה גפני: זה נכון או לא נכון?

<דן קמינצקי: אני לא יודע להגיד בינארי אם נכון או לא נכון.

מכלוף מיקי זוהר: הערה אדוני.

מכלוף מיקי זוהר: יכול להיות, אני לא מבין הרבה בנושא העסקי, שאם נשפר את תודעת השירות ויקלטו יותר סחורות יותר מהר, הנמל גם ירוויח בסוף יותר כסף.

משה גפני: גם אני חושב כך.

<דן קמינצקי: חד משמעית.

<דן קמינצקי: אני יכול להגיד שאנחנו גם תומכים בשיפור.

מכלוף מיקי זוהר: יכול להיות שיהיה איזה מימון ביניים, יכול להיות שבהתחלה נפסיד כסף אבל אחר כך גם נרוויח מזה כסף.

<דן קמינצקי: אנחנו חושבים שהנמל פועל לשיפור השירות.

משה גפני: אני מודה לך.

<יגאל בריץ: עשרים שניות לפתרון.

משה גפני: אתם תעבירו לנו, גם רשות החברות הממשלתיות וגם משרדי הממשלה הנוגעים בדבר – משרד התחבורה ומשרד הבריאות – בתוך שבועיים מה אתם מתכוונים לעשות, האם מתכוונים לעשות שינוי, כן או לא.

משה גפני: המציאות הזאת איננה יכולה להימשך על פי מה שעלה כאן.

משה גפני: אנחנו נקיים דיון המשך.

משה גפני: אם מישהו רוצה להגיד משהו בעשרים שניות, בבקשה.

<יגאל בריץ: יש פתרון.

משה גפני: מי אדוני?

<יגאל בריף: מהמשמר החברתי.

<יגאל בריף: אני בא אחרי ארבעים שנים בספנות.

<יגאל בריף: התעריף של הנמלים יהיה שוויוני לכל בעלי המטענים ולא יופלה לטובת בעלי הרכבים.

<יגאל בריף: אם הוא לא יופלה לטובת בעלי הרכבים, באה גאולה למצב.

<רז הילמן: לשכת המסחר.

<רז הילמן: היו כאן שני נושאים.

<רז הילמן: האחד הוא הנמל והשני הוא משרד הבריאות.

<רז הילמן: לנו יש טענות מאוד חמורות כלפי משרד הבריאות שכבר מאז - - -

מכלוף מיקי זוהר: זה לא נושא הדיון.

<רז הילמן: זה היה נושא הדיון.

<רז הילמן: חבר הכנסת שמולי העלה את הנושא הזה.

<רז הילמן: מדובר על מוצרי מזון, הרבה מאוד מכולות שמעוכבות בנמל כבר חודשים ארוכים ומשרד הבריאות שעושה מאמצים, לא מצליח לתת לזה פתרון.

<רז הילמן: יבואן קטן ספג בחודש אחד חמישים אלף שקלים רק בגין העיכובים.

<רז הילמן: זה לא יכול להיות.

<אבי אדרי: העובדים הם חלק בלתי נפרד.

משה גפני: אני מצטער, נגמר הסיפור הה.

משה גפני: אני לא מסיים את הדיון.

משה גפני: בתוך שבועיים אני רוצה פתרונות גם מרשות החברות הממשלתית וממשרדי הממשלה – התחבורה והבריאות – וחברת נמל אשדוד.

<אבי אדרי: העובדים לא שותפים לעבודה?

משה גפני: עם השותפים נתחיל בישיבה הבאה.

מכלוף מיקי זוהר: העובדים עושים את עבודתם מצוין אלא שצריך לעזור להם.

<אבי אדרי: לא נותנים לנו לדבר.

<אבי אדרי: חבל.

<אבי אדרי: אנחנו רוצים לעזור.

מכלוף מיקי זוהר: משפט לעובדים.

<אבי אדרי: בשורה התחתונה.

<אבי אדרי: אני מתחיל מהסוף.

<אבי אדרי: ההסתדרות והעובדים רוצים להיות שותפים להורדת יוקר המחיה.

<אבי אדרי: אנחנו נהיה השותפים הראשונים לעניין הזה.

<אבי אדרי: העליתם איזשהו רעיון לעניין גיוס עובדים חדשים.

<אבי אדרי: אי אפשר לגייס עובדים חדשים לנמל כאשר אנחנו יודעים שהולך להיות גל של פיטורים בעקבות פתיחת נמל חדש.

מכלוף מיקי זוהר: את זה אני אסגור עם אבי ניסנקורן.

<אבי אדרי: לכן את זה צריך לפתור.

משה גפני: אני מודה לך.

משה גפני: תודה.

משה גפני: אני רוצה לסכם את הדיון באופן מסודר.

משה גפני: בתוך שבועיים אני רוצה לקבל פתרונות בכתב כדי שנראה איך אנחנו פותרים את הבעיה הזאת שהעלו חברי הכנסת.

משה גפני: אני אקיים דיון נוסף, אם לא יימצא פתרון בתשובות שלכם.

משה גפני: המצב הזה לא יכול להימשך.

משה גפני: זה לא קשור לכל הנושאים האחרים עליהם נקיים דיונים נפרדים.

משה גפני: אני מודה לכם על ההשתתפות בדיון הזה.

משה גפני: תודה רבה.

משה גפני: אנחנו עוברים לסעיף הבא בסדר היום.